|  |
| --- |
| **Стандард 1. Структура студијског програма**  Студијски програм садржи елементе утврђене законом. |
| **Опис структуре и садржаја студијског програма са методама извођења наставе** (највише 500 речи)  Студијски програм Геологија мастер академских студија, има све потребне елементе прописане Законом о високом образовању. Програм припада пољу природно-математичких наука, област гео-наука и представља једини студијски програм у Србији који омогућава стицање академског звања **мастер геолог**. Ово академско звање је дефинисано Листом Националног савета за високо образовање, која дефинише звања и стручне, академске и научне називе.  Студијски програм Геологија одликује се флексибилним курикулумом који представља логичан наставак студијског програма Геологија основних академских студија. Студентима који су на основним академским студијама стекли општегеолошко образовање и који су, према својим жељама и афинитетима, сами креирали степен и карактер свог усмерења, на мастер академским студијама геологије нуди се даље продубљивање знања и вештина у одређеним специјалностима. Свршени студенти студијског програма Геологија добијају јединствену диплому **мастер геолог**, која у свом додатку садржи податке о усмерењу/модулу. Мастер геолози добијају могућност за наставак образовања на докторским студијама, али истовремено стичу и јасно профилисане компетенције које их чине релевантним за тржиште рада.  Програм траје једну годину (два семестра), има 60 ЕСПБ, одликује га јасна структура и подељен је на модуле. Сваки модул садржи утврђену листу обавезних и изборних предмета, а ниво оптерећења студената за сваки предмет и за дипломски рад исказан је у складу са европским системом за пренос бодова (ЕСПБ). Координатор студијског програма Геологија има обавезу да упозна студенте са концептом и структуром студијског програма, док сваки појединачни модул има засебног тутора који даје савете код одлучивања за изборне предмете.  Настава на студијском програму Геологија мастер студија укључује класична предавања, одговарајуће кабинетске и лабораторијске вежбе, као и студијски истраживачки рад и теренску наставу. Комплетан кабинетско-лабораторијски потенцијал департмана Универзитета у Београду – Рударско-геолошког факултета, који непосредно учествују у извођењу студијског програма Геологија, потпуно је у функцији његовог наставног процеса.  Сви неопходни услови за упис на студијски програм Геологија мастер академских студија јасно су формулисани и јавно доступни у виду бесплатног штампаног информатора, као и у виду електронског документа доступног на званичном сајту Рударско-геолошког факултета ([www.rgf.bg.ac.rs](http://www.rgf.bg.ac.rs)). Прелазак студената са других студијских програма у оквиру истих или сродних области, на студијски програм Геологија мастер академских студија дефинисан је бројем и врстом допунских испита - о чему одлучује посебна комисија. |
| **Евиденција:** Публикација установе (у штампаном или електронском облику, сајт институције) - [**Прилог 1.1**](../Prilozi/Prilog%201.1.docx) |